Elevii ajută alți elevi pe platforma de E-learning. Cum funcționează.
Platforma este formată din două părți, una cu lecții video și cealaltă, cu teste. Peste 90 de elevi și profesori s-au înscris pentru a ajuta la platformă. E-learning va fi gata până la finalul lunii februarie.
În timp ce Ministerul Educației nu știe pe unde sunt tabletele, iar profesorii fac eforturi uriașe pentru a se adapta noilor vremuri, pe elevi îi ajută… alți elevi. Este vorba despre o platformă de e-learning, pentru cei care dau examene anul acesta. Oana Despa, corespondent Aleph News: "Platforma de E-learning a fost cuprinsă de Ministerul Educației în Legea Educației din 2011, în schimb nu s-a materializat în niciun fel. Iată că la aproape 10 ani distanță, elevii, prin Consiliul Național al Elevilor s-au gândit să-și ajute colegii care dau anul acesta examenele naționale – deci cei de clasa a 8-a și a 12-a. Așa că au pus bazele acestei platforme, pe care au gândit-o împărțită în 2: să existe video cu lecții înregistrate, pe de altă parte să existe teste, să primească răspunsurile imediat după ce au făcut aceste teste, să aibă materiale didactice, astfel încât să poată să-și consolideze informațiile pe care le-au acumulat până acum. Consiliul Național al Elevilor și-a propus ca până în februarie să fie gata această platformă. Există studenți, profesori, voluntari care lucrează la a pune pe roate acest proiect".